text:
LA INTERVISTE - Toni Capuozzo: «Ognidun al bale cun sô agne»
Trê, cuatri, cinc spagnolets. Un daûr di chel altri, intant de interviste, fûr di un bar di Udin. O torni a incuintrâ il vice diretôr dal Tg5, il furlan Toni Capuozzo, daspò doi agns. Al jere stât gno docent ae universitât. Lu cjati, a pene tornât di Cjamparòs dulà che al à passât lis vacancis, e prime di une rapresentazion teatrâl, metude in pîts cul atôr Vanni De Lucia e mai provade. Si va «a braç».
Te scuele di gjornalisim di Milan, ae prime lezion dal to cors, tu âs dite che il segret di cheste profession si podeve cjatâ intun sproc furlan: «Ognidun al bale cun sô agne». Ducj ti àn cjalât cui voi spalancâts. E po mi àn cjalât me, che o tetavi par vie di chê citazion. Ti visistu?
Ciert! E tu ti visistu la spiegazion che o ai dade?
Par dî il vêr, no.
Une volte, massime tes seris di Istât, balâ e je ere la ocasion par cjatâ une morose. Ma bisugnave savê balâ. Stant che no jerin tantis ocasions, tu imparavis de sûr plui zovine de mari, la agne. E alore chest al vâl ancje tal gjornalisim: ognidun al à di imparâ di une persone a mût so. Al à di cjatâ un percors.
E in cheste interviste, o volarès capî propit il to percors. Par esempli, cemût isal che un che al è Capuozzo di cognon al ven a cjatâsi in Friûl?
Al è il destin di tancj fîs di militârs. Gno pari al jere agjent di polizie a Triest. Li al à cognossût e maridât mê mari, che e jere triestine. Po, in servizi a Fiume, al è stât coinvolt te vicende di Palatucci, cuestôr de Republiche di Salò che al à salvât la vite a centenârs di ebreus. Prime de fin de vuere, gno pari lu àn trasferît a Triest. E di ca, a Çarvignan, in spiete di tornâ a Triest. Ma la robe e je lade pes lungjis: intant o soi nassût jo, a Palme, e o vin stât a Çarvignan par un an e po a Udin, te cjase là che e je a stâ ancjemò mê mari.
Po tu âs fat ancje l’insegnant.
O jeri student universitari e o ai tacât a insegnâ prime tai cors par garzons tal compart dal len a Manzan. Po o soi passât al centri di formazion de Acli al coleç Tomadini e o insegnavi culture gjenerâl: a jerin eletriciscj, eletrautos, mecanics, riparadôrs Rai – tv. Un bielissim periodi! Si che duncje, cuant che mi soi laureât, mi soi domandât… e cumò ce fasio? Jo o vevi voie di viazâ, chest lavôr mi stave ben fintremai che mi permeteve di vê la mê indipendence intant che o studiavi. Ma dopo? Alore o ai cjapât un an di aspetative e o soi lât in Americhe Latine; o soi tornât e o ai scomençât a publicâ i prins articui sul gno viaç. Cussì o ai inviât i prins contats cun altris testadis.
Cuâl isal il to rapuart cul furlan?
Jo o pensi in talian. Però fintremai di piçul o ai imparât a capî gno pari che si incazave in napoletan, mê mari che si rabiave cun me in triestin. O ai imparât l’udinês, cuant che o jeri zovin e o lavoravi al marcjât ortofruticul a Udin… Robis dal gjenar «Cosa gastu fat? Gastu vistu?». O varai scomençât cul furlan a 14-15 agns.
Cemût?
Zuiant di balon. Prime o jeri te parochie di Sant Zorç, o zuiavi cu la Sanzorzine, che mi pâr che e esisti ancjemò. Po mi veve cjapât il Sant Gotart. E li o ai scomençât a trabascjâ par furlan. Tu scugnivis imparâlu… Se il tiercin ti diseve «Passimi la bale» e tu no tu capivis, no tu zuiavis plui!
E zire ancje une storie sul to cont. Il fat che tu vedis fat un cors in marilenghe.
Vêr. Cun Zuan Nazzi, in borc Grazzan. Al jere une specie di ufici, une stanziute. O vevi imparât la lenghe di frut, stant sul puest. Ma o volevi imparâle ben, studiâ la gramatiche. O varai fat cuatri o cinc lezions, no grandis robis. O varai vût 23-24 agns. O jeri za insegnant.
Cemût lu viodistu l’inseriment te scuele dal furlan?
No ai mai vût ocasion di capî cemût che al funzione, di viodi la robe di dongje. Jo però o ai simpri sostignût e pensât che insegnâ dome il talian e considerâ il furlan un impediment, un ostacul, o une robe di paîs di dismenteâ – a pro dal talian – al fos come dispierdi un patrimoni. Ven a stâi, e je une ricjece linguistiche chê dal furlan che e va salvade. Però o soi simpri cetant suspietôs cu lis misuris iper protetivis, par prudelâlu.
Ce intindistu?
Considerâ la lenghe come une specie animâl in vie di estinzion. E lis misuris iper protetivis, in gjenar, a rapresentin il rimiedi estrem. Il furlan al è une lenghe ben vive, par cont so. Une vivarosetât che e ven des tantis varietâts che le componin. Par chest o soi suspietôs cuant che o sint fevelâ di une coinè «par fuarce». Capissistu cuâl che al è il pericul di tradusi, par esempli, un Pasolini in coinè furlane? Mi va benon, ma nol è il Pasolini che o cognòs jo. Mi capite cualchi volte di fevelâ par furlan: personalmentri mi ven tal cjâf il furlan di Glemone, mi vise il periodi dal taramot, cuant che o seguivi lis assembleis che a jerin dutis in chel furlan culì, o ai vîf chel ricuart e mi plâs il sun di chel furlan.
No pensi che nissun si insumii di voltâ Pasolini in coinè. Ma tai libris di test pes scuelis dal Friûl, cemût podaressino fâ diviersementri se no vessin la coinè?
Cui che al varà di insegnâ la marilenghe al varà di rispietâ la varietât: sfuarçâ cu la uniforme e cu la golarine de coinè o di un furlan «uficiâl» mi semearès tradî la vere fuarce de lenghe, che e ven di chel so modelâsi sui paîs e sui cjampanîi. E che al rapresente la sô vere fuarce. A voltis, tu fasis dîs chilometris e la variant za e cambie. Prove a lâ a Rigulât, tu cjatis «O ce buino la ago frescjo di Ludario»… lu puedistu corezi? No tu puedis lâ te scuele di Ludario e insegnâ che la O no si use in chel mût. Vuai trasformâ la marilenghe intune specie di Esperant, une lenghe a taulin.
O viôt invezit cun favôr il fat che il furlan al sedi tornât in citât e che si proponi un tornâ sul teritori dulà che al è sparît. O pensi a Puart o a Gurize, zonis dulà che la marilenghe e viveve intal paîs. Achì si trate di ripuartâ il furlan ai fruts che lu àn pierdût, ma chel furlan origjinâl dal lôr repertori, e che i lôr vons a cjacaravin.
Duncje, la scuele in chest câs podaressie judâ?
Sì, a pat che a sedin insegnadis lis varietât dai lôr nonos. Cence sfuarçaduris pe coinè. Mi domandi cemût che si podarès fâ, ma no savarès propit.
Ciert, se ogni libri di test al ves di doprâ la variant, si deventarès mats, e po i coscj…
Jo o ai let la storie dal Friûl di pre Bepo Marchet: il so al jere il furlan di Glemone, te forme scrite al è mancul evident, ma se o vessin sfuarçât pre Bepo a scrivi intun furlan bon par ducj, o varessin pierdût la fuarce de comunicazion. Cussì o podarès contâti de fuarce comunicative di cierts predis di Glesie Furlane, di pre Pauli, par esempli, che o vevi cognossût ai timps dal Taramot; gjavâi il furlan di Trasaghis, che lui al doprave, al voleve dî sledrosâ il so stes furlan. Capistu? Chei come lui a jerin predis che a fasevin messe in marilenghe, pal lôr popul.
Toni, sâstu in ce troi minât che tu stâs cjaminant? Al è di simpri un discors delicât, chel dal rapuart fra coinè e variantis.
O vûl sclarî: jo no soi un espert di lenghe. Al è un pôc come chei che ai vuelin ben ai animâi: tu cjatis chei che a vuelin ben ai animâi, e po tu cjatis i esperts, chei che a san dut di dut dai animâi, ancje i lôr nons sientifics. Ve, jo o ami il furlan, ma no soi un espert di linguistiche. Cuant che o pensi al furlan, mi plâs simpri ricuardâ une massime, che no mi impensi cui che mi à dit, tai miei zîrs ator pal mont: «La anime di un popul e je sierade tes robis che no si puedin tradusi in altris lenghis». O pensi al furlan, cuant che o sint peraulis o espressions che no si tradusin.
Tant che «Ognidun al bale cun sô agne»?
Prove voltilu par talian: «Ciascuno balli con sua zia». E alore? Al piert il so vêr significât, se no tu lu spieghis. Mi plâs cjalâ al furlan e a ciertis peraulis che a son bielissimis, par cemût che a son in chê lenghe. Par esempli «Frut» e je une peraule bielissime. Chest discors al vâl par dutis lis lenghis: pal serp, pal arap… ogni lenghe e à alc de anime dal popul, che le à creade. Il furlan, come e plui di altris, par vie che e je leade al teritori e ae culture dal teritori. Ti fâs un altri esempli. Ancjemò in dì di vuê, jo no sai cemût che si dîs «Sclopit» par talian. Un non al varà di vê, par vie che la plante e esist ancje fûr dal Friûl. Però, par me, «sclopit» al è «sclopit» e vonde. Al varà il so non, ma jo no lu sai. Cheste e je la fuarce de lenghe. O la bielece des peraulis. Cjape la peraule «suocera»: in Friûl si dîs «madone». O pensi che dutis lis madonis di Italie a varessin di impiâ un ceri di ringraziament al Friûl, dome par cheste peraule. Pense che tal Sud e je clamade «mame», che al è confidenziâl, afetuôs, ma nol è tant che «madone».
Tu tu sês un dai ultins «inviâts speciâi». La tô tiere, cheste tiere, in ce ti aie judât te tô profession?
Il furlan, tal sens di persone, al dopre lis peraulis cun sparagn: nol è un «peraulâr». E alore, cuant che tu lis dopris pôc, lis peraulis a àn plui pês. Ciert, il Friûl al à vût grancj avocats, ma nol è un câs che e sedi tiere di contadins, di faris e di muradôrs: int di pocjis peraulis. Il fat des pocjis peraulis al da al furlan une idee di concretece. Dutis lis peraulis modernis e astratis a son stadis tradusudis in furlan, ma no àn tant a ce fâ cu lis lidrîs profondis de lenghe. Se tu âs di scrivi di jerbis, tu varâs a disposizion dute une varietât di nons. Se tu vessis di scrivi un articul sul Parlament, tu varessis dutis chestis peraulis vueidis, verbosis, astratis… tu fasaressis fature a fâlu par furlan, par vie che e je une lenghe concrete, fate sù no dai amants des peraulis, ma dai artesans che a lavorin il len. Tal gjornalisim scrivi ben al conte. Ma jessi e vê une cierte concretece e pragmatisim, cjalâ ai fats, al conte ancjemò di plui.
Une concretece che e jentre tal mût di fâ gjornalisim.
Cjape Bruno Pizzul: lui al è l’esempli di gjornalisim dulà che lis lidrîs furlanis a contin. Nol ven ricuardât par nissune espression particolâr o coloride, tant che un Carosio o un Caressa, però al è stât amât. Al veve une sô serietât, pachee. No si diferenziave pal efiet speciâl. Si diferenziave tal so no jessi un trombon.
O vevi cjatât ancje une altre pussibile conession cul Friûl. Te introduzion dal to ultin libri, «Occhiaie di riguardo», tu scrivis di privilegjâ lis piçulis storiis «che a àn un mert: a sorevivin aes analisis seriis e dotis».
Vuê tu cjatis un slavin di informazions. Tu sês aluvionât di gnovis, tant che un ipermarcjât. Tu cjatis di dut. Ma dentri dai ipermarcjâts, tu cjatis i stands a forme di cason di contadin, che a rimandin al rapuart privilegjât cul piçul becjâr che ti domandave: «Vûstu cerçâ il gnûf salam?». Chest rapuart nol è plui. In cheste suaze, lis piçulis storiis a son come chel cason tal ipermarcjat. A restituissin valôr al gjornalisim tradizionâl. Piçulis storiis che a spieghin il sens des grandis storiis.
E cemût lis cjatistu?
Cuant che mi interessin a mi, a interessin a ducj (al rît)… Bisugne che un al sedi curiôs. Cuant che o voi intun puest, mi documenti, o lei simpri dut e o dismentei simpri dut cuant. Però o cîr di lâ sul puest e cjatâ fûr alc.
Sêstu mai stât limitât di alc o di cualchidun tal contâlis? O vûl dî, tu sês vice diretôr dal Tg5 e ducj o savìn cui che al è l’editôr dal Tg5.
Mai ricevude nissune limitazion politiche. Lis limitazions a rivin dal budget e des scoltis.
Trops premis âstu ricevût te tô cariere?
Une cincuantine.
Trops di chescj cjapâts in Friûl?
Doi o trê.
Sbalio jo o ancje la nestre stampe locâl no ti à mai dade grande visibilitât?
Cualchi volte sì, cualchi volte no. Ma lu capìs. Cuant che o jeri zovin, o jeri di «Lotta continua»: tantis personis di chê gjenerazion mi remenin di no jessi plui di chê idee e di jessi cambiât. Il piçul mont ti inclaude ai tiei rûi. E ven stabilide une idee de coerence strane, che tu âs simpri di pensâle tal stes mut. Però, o sai di vê dit o fat stupidagjinis tal gno passât. Insiemit cun altris, dut câs.
Un al pues ancje cambiâ idee.
Tu lu fasis se te vite tu âs umiltât e tu acetis lis lezions che jê ti da. Imparâ de realtât, no des teoriis. Se no, tu ti peis aes ideologjiis.
Ognidun al bale cun sô agne.
Ognidun al bale cun sô agne.
Oscar Puntel


c: text/html

text:
E va indenant la mobilitazion de Cymdeithas yr Iaith Gymraeg par modificâ il test de gnove leç su la lenghe galese. Pe associazion, che di agns e je in prime linie inte bataie pai dirits linguistics dai galês, la misure e je masse debule, no garantìs ae lenghe un status uficiâl e no da rispueste al avignî de television par galês S4C. Dut câs, la Cymdeithas no je la uniche a domandâ di tornâ a meti man al test: di resint un grup di avocats al à inviât une letare vierte là che al marche che il test fat indenant dal guvier galês, che al met adun laburiscj e nazionaliscj dal Plaid Cymru, al riscje di no vê un impat positîf su la politiche linguistiche e nol manten dutis lis promessis fatis in campagne eletorâl. A proponi dai cambiaments al test, dut câs, a son ancje dai membris de Assemblee nazionâl galese tant che Jonathan Edwards dal Plaid Cymru che al domande ai siei coleghis un sfuarç par miorâ il test almancul su trê ponts, o sei il status uficiâl dal galês, la indipendence dal comissari pe lenghe e l’aument dai dirits linguistics individuâi.
Font: Cymdeithas, 24/05/10

robotstxt: allowed

filter: keep


text:
Cjadene
Par zuiâ a "cjadene" plui si è, e miôr al è.
Si à di cjapâsi par man e fâ une cjadene. Il plui fuart, par solit, al fâs il "cjâf" de cjadene e al cor di ca e di lâ, cambiant direzion di bot, puartantsi daûr ducj chei altris.
Par vie de fuarce centrifughe, il lâ a zigozago de cjadene al oblee a restâ daûr cuntune vore di fature e snait. Il dut, a le fin, al va a finîle a marculis e ridadis!
Claputs
Lu vin clamât "claputs", ma podevin doprâ ancje altris robis, come nolis, fasui, picjis...
Par zuiâ si à di jessi in doi o plui di doi. Il zûc al è di abilitât e man ferme. Bisugne tirâ par aiar il claput e "componi" difenrentis figuris: cjapâlu cul ledrôs de man, dopo cu la palme, e cussì indevant, cun variants che a cambin di paîs in paîs. Cuant che il claput al cole par tiere, il zûc al passe a un altri zuiadôr.
Rimpinâsi
Rimpinâsi sul morâi, plui che un zûc, al è une dibisugne di frut, par che si sa, che a sedin cjargnesis, miliçs, pierçui, brugnui o cualsisei altre pome, cui che al sa rimpinâsi al à simpri la panze plene.
Cun di plui, al è ancje une prove di abilitât, di coordinazion e di coraç, perché bisugne vê fuarce e no vê pôre di colâ (tant al è vêr che al è plui un zuiâ di fruts, plui che di frutis).
Si impare, ancje, cuai che a son i arbui cu lis ramascjis tenaris, come il figâr, che al è une vore plui pericolôs di un cjargnesâr o di un rôl, pluitost che di un peç, che al puarte il non cun sè.
E ae fin, no si pues dismenteâsi la dibisugne, aromai dismenteade, di fâ sù un cjase sui morâi, magari cun cualchi ramascje mal bastide, che a puedi però deventâ un cjastiel, o un fuartece di dulâ che si cjale il mont di adalt, doprant la fantasie.


text:
Karate
Il karate (空手道, karatedō) al è une art marziâl di atac e difese, di origjin gjaponês, che e consist in concentrâ dute la fuarce dal cuarp intun puest determinât. Duncje, e je une art di autodifese cuntun aspiet spirituâl predominant.
Il karate si à svilupât inte isule di Okinawa, dulà che i ocupants gjaponês a vevin proibît l'ûs di armis, e daspò Gichin Funakoshi Sensei lu puartà in Gjapon. De sô creazion, l'obietîf di cheste art e fo di fâ in mût che il karateka (chel che al pratiche il karate) al rivedi a causâ un dam definitîf al aversari cuntun sôl colp.
Il karate (kara: vueit e té: man) o karate-do (il cjamin de man vueide) e je une dissipline che si pratiche cun lis mans vueidis e il cuarp disarmât. I braçs e lis gjambis a vegnin alenadis in mût di vê la stesse agjilitât e potence di une arme reâl. Plui di dut si scugne alenâ il cuarp e il spirt par rivâ a un domini totâl de situazion, e podê cussì frontâ l'aversari cun educazion e creance.
La esence di dute la tecniche doprade intal karate si concentre intal kime. Si trate di un atac esplosîf che al acompagne cualchi altri atac (pugn, pidade o parade). Se une tecniche no je compagnade dal kime, no si pues considerâle karate autentic.
Come sport di competizion, il karate si divît in dôs modalitâts:
- Kumite: al è il combatiment tra doi karatekas. La norme principâl in chest combatiment e je il control dal contat fisic cul aversari. In nissun câs un atac (colp di man o pidade) al pues causâ dams al cuarp dal aversari, e se chest al sucêt il karateka al ven scualificât. Cussì, i combatiments si caraterizin no semplicementri pe velocitât des azions ma ancje principalmentri pal lôr control.
- Katas: a son une dimostrazion dai moviments e dai cambis di posizion fats un dopo di chel altri. Dutis lis katas a tegnin dentri i elements essenziâi par esercitâ la totalitât dal cuarp. Lis tecnichis basichis des katas a son parâ e atacâ cun i pugns, lis mans o i pîts, dut combinât intune forme logjiche, come se devant si ves pardabon un aversari.


text:
Zenâr-Fevrâr 2014
ZENÂR-FEVRÂR - PRIME PAGJINE. EDITORIÂL - La bataie di Siore Paule / E tu, ce regjon vuelistu? / Amga - Hera une fusion che spuce di gas talian / PAGJINE 2 – LA CUISTION DES PROVINCIIS. Vie lis provinciis: il consei regjonâl al à deliberât / LA CUISTION DES PROVINCIIS. Rome, Bruxelles e cumò Triest: il centralisim al cope il Friûl. La peraule al President Pietro Fontanini / LA CUISTION DES PROVINCIIS. Il dirit di votâ al è fondamentâl. La peraule al President Enrico Gherghetta / LA CUISTION DES PROVINCIIS. Chê dal sparagn e je dome une scuse. La peraule al President Alessandro Ciriani / Abolî lis provinciis? Udin capitâl! / PAGJINE 3 - Lis evoluzions sul teme dal lat / Il storic laminadôr di Sant Zorç di Noiâr picjât a di un fîl / PAGJINE 4 – Une tiere, trê cjâfs e fantasie par fâsi cognossi miôr / VIERS IL FRIÛL. Dulà jerino restâts? / “Da Duga” a Salârs: la cjase dai siums di Ulderica Da Pozzo / PAGJINE 5 - MUSIS DI…FACEBOOK. Il barcon dai Fogolârs / LA VÔS DE CISL. Il gnûf ISE – ISEE / Un contribût. Il fals probleme dal Ufici Scolastic Regjonâl, il fals probleme de ore di furlan a scuele / PAGJINE 6 – SLOVENIE. La politiche slovene si scuintre sui social network / AUSTRIE. I gnûfs ministris Sorprese te ÖVP: Kurz gnûf ministri dai Afârs cul forest austriac. Al è il plui zovin sorestant de diplomazie in Europe / FRIÛL EUROPE. 2014, Odissee pai dirits / PAGJINE 7 - Par Triest i bêçs a son simpri, ma i furlans a duarmin / Pe rinassite dal S. Simon / Cuant che lis robis si fasin cul cjâf e vegnin fûr… bielis contis / PAGJINE 8 - MUSICHE. Aldo Sbadiglio: di “dresde” al Premi Friûl / MUSICHE. Il gnûf cd dai Leuq / I Colonos a disin no / Bon lavôr ae gnove ARLeF / PAGJINE 9 - Memoreant Tavan / SIMPRI BOGNS. Maria Forte, Cjase di Dalban, Udin 2005 / AL CINE CUN BETE. Furlanic / PAGJINE 10 - IL GRANT LUNARI DAL FRIÛL. Fevrâr / GLESIE FURLANE: 40 agns di impegn pe lenghe e culture furlane / IL FERÂL. I furlans e il templi / PAGJINE 11 - L’atac di Fontanini: “La regjon i crôt pôc al furlan” / LA (TÔ) PATRIE DAL FRIÛL… INTUN CLICK” - CONCORS FOTOGRAFIC: LA CONCLUSION / PAGJINE 12 - 1914-2014 IL CENTENARI DES BAUSIIS E DE VERGOGNE. Simpri de bande dai traditôrs! /
*** I articui a son disponibii fracant sul titul. Buine leture.


text:
Il
Parlament cossovan al à fate buine a grande maiorance une risoluzion
che e domande che ai albanês che a vivin inte valade di Preševo /
Presheva, in Serbie, a vegnin ricognossûts i stes dirits che i serps
dal Cossovo a àn otignût su la fonde dai acuardis tra i doi paîs
sotscrits che nol è tant cu la mediazion de UE. In particolâr pai
comuns a maiorance albanese de Serbie si domandin misuris di
autoguvier plui fuartis, dirits scolastics e linguistics plens, e
canâi di finanziament specifics.
Font:
Balkan Insight, 06/06/13


text:
A son
diviersis lis iniziativis inte part de Ocitanie cjapade dentri intal
stât francês par slargjâ l’ûs de segnaletiche bilengâl. Tra
lis plui resintis si àn chê inviade dal consei gjenerâl de Tarn
par che ducj i comuns di chel dipartiment a metin sù i panei di
jentrade ai paîs ancje par ocitan. Il progjet di completament de
toponomastiche bilengâl si svilupe su trê agns e al previôt la
cuvierzidure dal 80% dai coscj de segnaletiche par ocitan de bande
dal dipartiment. Il consei gjenerâl dai Pireneus Atlantics al à
invezit za tacât a meti jù la segnaletiche bilengâl dilunc dal
Camin Verdejant / Voie Verte, une piste ciclabile che si svilupe tra
i sîts plui biei di chel dipartiment.
Font:
La Pòrta d’òc, 06/05/13; La Depeche, 03/05/13


text:
Ai 7 di
Avrîl si à vude une gnove manifestazion a Vukovar, in Cravuazie,
par protestâ cuintri de metude in vore ancje ta chste citât de leç
statâl su lis minorancis linguistichis. La leç e previôt l’ûs
couficiâl de lenghe minoritarie te segnaletiche, te cartelonistiche
e intai rapuarts cu la aministrazion publiche cuant che i membris di
chê comunitât a son almancul un tierç de popolazion totâl e, daûr
dal ultin censiment, a Vukovar il 34,8% de popolazion si declare
serbe. In place si son dadis dongje plui o mancul 20 mil personis, pe
plui part veterans di vuere, che a domandin di no meti in vore la leç
ta cheste citât che e à paiât un presit altonon intant de vuere pe
indipendence. Dut câs il prin ministri cravuat Zoran Milanović al à
confermât che dopo dal mês di Jugn la leç e tacarà e jessi metude
in vore ancje li. Il ministri pai veterans Predrag Matić, che al è
stât ancje presonîr di vuere dai serps, al à condanât la proteste
e al à acusât i organizadôrs di manipolâ i sintiments dai
veterans.
Font:
Balkan Insight, 08/04/13


text:
Il teme dai
presonîrs politics al à un pês une vore impuartant inte suaze dal
conflit in at intal Paîs Basc. Ancje par chest e jere une vore di
spiete pe conference clamade dongje a Gernika par presentâ lis
conclusions dai dibatiment interni che tai ultins mês al à impegnât
il Coletîf dai Presonîrs Politics Bascs (EPPK). Il document finâl
al è stât comunicât cuntune regjistrazion audio dal moment che i
siei autôrs a son sierâts intes presons spagnolis e francesis. Il
Coletîf al concuarde cu la decision di ETA di meti fin ae lote
armade e al poie la strategjie di unitât e di superament dal conflit
inviade de çampe indipendentiste basche dilunc de strade segnade dal
acuardi di Gernika e de declarazion di Aiete.
Intal document si
ricognòs il dolôr patît e chel provocât e si invide ducj a resonâ
su lis lidrîs di chest conflit che tancj dams al à causât. I
presonîrs si mostrin disponibii a fâ altris pas par superâ la
situazion che cumò ju viôt in galere, ma no son disponibii a acetâ
la logjiche dal pentitisim che cualchidun al pretint di lôr. Pai
moviments de aree nazionalitarie basche si trate di un pas impuartant
che cumò però al à di cjatâ une rispueste de bande dai guviers
spagnûl e francês, a tacâ de eliminazion des misuris di ecezion
metudis in vore cuintri dai presonîrs bascs. Pal ministeri dal
interni spagnûl però, la declarazion dal Coletîf e dimostre dome
che i presonîrs a va dilunc a jessi sot dal “jôf” di ETA e al à
visât che no si varà nissune misure coletive di superament de
condizion dai presonîrs, tant mancul une amnistie. Judizis negatîfs
su la declarazion a son rivâts ancje dai socialiscj e dai
nazionaliscj moderâts dal PNV.
Font:
Gara/Naiz:, 02 - 04/06/12


text:
Franco Marchetta
Franco Marchetta (Udin,1952 - 28 di Mai 2014) al è stât un scritôr, un autôr teatrâl e un critic furlan.
Al à publicât tal 1993 un libri di contis dal titul Il tempo morbido (Campanotto Editore), che al contignive la conte Dissolvenze che e veve vinçût tal 1992 il Premio Nazionale Carnia.
Daspò di un periodi di colaborazion pe critiche teatrâl cun Il Gazzettino, si è impegnât tes produzions in lenghe furlane publicant tal 1998 il romanç Madalene (Ribis Editore), che al à vinçût il Premi San Simon; tal 2002 il romanç Gilez (Forum Editrice) e tal 2005 il saç Il sium di chescj furlans in fughe (Forum Editrice) a conclusion di une trilogje furlane sul rinovament de lenghe (chescj lavôrs a son fra i tescj segnalâts tal cercin dal Dipartiment di filologje romanze de Universitât di Udin).
Autôr ancje pal teatri (Il noce del pajo, 1992), tal 2001 al è stât invidât a scrivi une opare pal Premio Candoni (Il sogno della falena), metût in vore al Teatri San Zorç di Udin, pe regje di Rita Maffei (cun Ariella Reggio, Maurizio Zacchigna, Fabiano Fantini e Giorgio Monte), in ocasion di chê manifestazion internazionâl. Par Paolo Gaspari Editore al à publicât, tal 2006, Storia brevissima di Codroipo, une voglade su doimil agns di storie.
Tal 2011 al à tornât a vinci il Premi San Simon cun Cronichis di Saveri Sengar, une opare componude di doi romançs seriâi: Achì no ài viodût une pavee e Il numar 1089, publicâts de cjase editorie Forum tal mês di otubar dal 2012. Simpri in chel an al à scrit U-, un romanç che al è un omaç a la leteradure in gjenerâl, ma soredut a autôrs furlans come Bartolini, Giacomini, Maldini, Maurensig, Tam e Morat. Cun chest romanç, dulà che i personaçs si movin intun mont componût des tramis di ducj i romançs pussibii e a jentrin in contat cun altris personaçs leteraris, al à vinçût pe tierce volte il Premi San Simon.


text:
Cuntun
comunicât stampe dât fûr ai 7 di Setembar il grup U Rinnovu
Naziunali al à comunicât la volontât di bandonâ il moviment
indipendentist Corsica Libera. La decision e je stade spiegade cul
fat che il grup nol veve vût la pussibilitât di esprimisi ad in
plen dentri dal moviment. De bande lôr, i rapresentants di Corsica
Libera a àn fat savê che al jere aromai cuasi un an che U Rinnovu
nol partecipave ae vite ative dal moviment e che la diference tra i
indreçaments politics e organizatîfs e jere za vignude fûr in
maniere clare intal Fevrâr di chest an intant de assemblee gjenerâl
dal moviment. La separazion – i àn tignût a precisâ – e je
stade cjapade in maniere concuardade e cence tensions.
Font:
Alta Frequenza, 07/09/12


text:
I dâts
linguistics jessûts dal censiment gjenerâl dal 2011 a àn jevât
une vore di preocupazion in Gales, là che il numar di personis che a
àn declarât di doprâ il galês si è sbassât dal 21% al 19%
rispiet a dîs agns prime. Cheste riduzion, in cuintritindince
rispiet ai agns prime, si le à viodude massime intes areis rurâls
là che la lenghe galese e jere plui fuarte. Denant di cheste
situazion la Cymdeithas yr Iaith Gymraeg (Societât pe Lenghe
Galese), organizazion in prime linie inte difese dai dirits
linguistics, e à inviât diviersis iniziativis. Prin di dut al è
stât prontât un manifest cu lis azions di podê svilupâ par
invertî chest procès. Il document al sarà presentât in curt al
prin ministri galês Carwyn Jones, ma ancje ai rapresentants di dutis
lis fuarcis politichis presintis inte Assemblee Nazionâl dal Gales.
Par fâi cuintri a cheste diminuzion intal numar des personis che a
fevelin par galês, la organizazion e à ancje dite che lis risorsis
metudis intal ultin belanç pe lenghe a coventaressin cuadruplicadis.
Cun di plui, la Cymdeithas e va indenant cu lis mobilitazions sul
teritori par sensibilizâ int e istituzions. La ultime azion si è
tignude ai 19 di Zenâr alì dal palaç provinciâl di Caerfyrddin /
Carmarthen, là che diviers centenârs di personis a àn domandât
che si metin in cjamp dutis lis azions pussibilis par permeti ae int
di vivi ad in plen par galês.
Font:
Cymdeithas ir Iaith Gymraeg, 14-19/01/13


text:
Di Jaio Furlanâr
20 apr 2010
Rimis pai fruts / Rime per bambini
La place
La place dulà che lis oris
A passin miôr che tal orloi
Lis puartis si vierzin bessolis
Par chel ch'al s'int ven o s'int và
Si tache bielzà di buinore
Cul batibui e cul biloi
Des cassis che zuin de more
E si scjaldin cence fermâ
Là isal il piçul empori
Ch'al jere li dongje di nô
Nissun i à dât un jutori
E al à scugnût sierât da pôc
Le place dulà ch'a si sdrume
Le int e vîf des vot as vot
Ancje se cul cjâf in te brume
O par comprâ dom' un biscot
Si va par comprâ une robe
E si ind à dôs cuant ch'a si jes
Cussí almancul no si robe
Ma tu âs 'ne robe in ecès.
Là isal il piçul empori
Che a none a i plaseve tant?
A nol coventave tant cori
E dutis chês robis di bant
La place le plui visitade
No je plui tal mieç de citât
A é dongje 'ne superstrade
Pierdude tal mieç di un prât
Ma cuant ch'o voi in Cjargne
Par me je 'ne robone
Si stoi là di me agne o me none
Lassù no ai bisugne
Di dut chel batibui
Mi baste le montagne, e nuie di plui
Le place dulà ch'o mi cjati
plui ben che in tun paradîs
No je grande e no je gratis
Ma je tal gno piçul paîs
Di Jaio Furlanâr
Di Jaio Furlanâr
Scrit dal Mario Sommarti A l'ore juste: 11:48
Etichetât: Rime per bambini, rimis pai fruts. poesie furlane
Nessun commento:
Iscriviti a: Commenti sul post (Atom)


text:
Ordenadôr
Un ordenadôr (clamât ancje computer) al è un dispositîf fisic basât su la idee de Machine di Turing. Un ordenadôr al è doprât par calcui e operazions che si puedin dâ in tiermins numerics o logjics; al è formât di components che son bogns di fâ robis facilis, ma che metûts dongje a puedin fâ operazions plui complicadis.
Tabele dai contignûts
Gjenars[cambie | modifiche il codiç]
Al di di vuê si cjatin tancj gjenars di ordenadôrs, di chei che a controlin i assensôrs a chei (servidôrs) che nus lassin navigâ su la rêt di Internet.
Mainframe[cambie | modifiche il codiç]
I mainframe a son machinis cun une vore di potence di calcul. Al dì di vuê a son pôc plui grandis dai ordenadôrs di cjase, ma son tancj plui costosis e, date la lôr velocitât, a son utilizadis dome in scuelis o grandis aziendis.
Minicomputer[cambie | modifiche il codiç]
La peraule e je stade cugnade intai agns '60, par identificâ une famee di machinis un pôc plui piçulis des mainframes e indreçadis a aziendis di mediis dimensions. Al dì di vuê si preferìs clamâju stazions di lavôr o workstation.
Microcomputer[cambie | modifiche il codiç]
A son i prins computers par ûs personâl, di cost avonde ridot e vendudis intai agns '70. A jerin destinadis a utents cuntune buine cognossince di informatiche, parvie de dificile utilizazion.
Home computer[cambie | modifiche il codiç]
A son i sucessôrs dai microcomputer, prime de rivade dai personal computer. L'home computer plui vendût al è stât il Commodore 64.
Personal computer[cambie | modifiche il codiç]
Al è un microcomputer di nivel economic destinât al ûs di une sole persone. Al à une potence di calcul superiôr al home computer, che e si confâs par un ûs didatic o di lavôr.
Components[cambie | modifiche il codiç]
I elements fondamentâi a son la CPU (o microprocessôr) e la memorie, che e pues jessi temporanie (RAM) o permanente (ROM, PROM, EPROM, EEPROM). Inte memorie permanente a son memorizadis lis informazions par eseguî il prin program cuant che si invie l'ordenadôr.
Par relazionâ cul difûr, l'ordenadôr al à bisugne di interfacis par colegâ periferichis: lis interfacis plui comuns a son chês par zontâ tastieris, visôrs o stampantis.
Datis sui components intun ordenadôr:
Alimentadôr[cambie | modifiche il codiç]
Al è l'imprest che ricêf la curint de linie eletriche (o de batarie) e la distribuìs a ducj i components de machine.
Schede mari[cambie | modifiche il codiç]
La schede mari e je il component principâl dal ordenadôr: si trate di un circuit stampât dulà che e passin dutis lis informazions di elaborâ. La schede e je proviste di logaments par zontâ i components principâi (CPU, RAM e EEPROM) e di sfesis di espansion; e je ancje proviodude di interfacis par leâ lis periferichis.
CPU[cambie | modifiche il codiç]
La CPU e je il cûr dal sisteme, dulà che a son eseguidis dutis lis operazions di calcul: e je clamade ancje il processôr o microprocessôr.
Il processôr al è formât da une unitât centrâl clamade core, formade da milions di transistors.
Memorie[cambie | modifiche il codiç]
Lis memoriis des ordenadôrs a contegnin a puedin jessi di putrops tips:
- RAM: al è l'acronim di Random Access Memory, ossie Memorie a acès casuâl, une memorie une vore rapide, dulà che son contignudis i dâts des programs in esecuzion. La RAM e piert lis informazions che e conten cuant che no je plui alimentade.
- ROM: al è l'acronim di Read Only Memory, Memorie di sole leture; e je une memorie no volatil, usade tipichementri par conservâ lis istruzions di inviament dal computer.
- Memorie di masse: e je une memorie no volatil, dulà che si cjatin ducj i dâts e i programs che e varan di jessi cjariâts inte memorie centrâl. I sopuartis di memorizazion puedin jessi nastris (simpri mancul usâts), discs fis o discs otics.
Bus di sisteme[cambie | modifiche il codiç]
Par permeti al ordenadôr di lei e di scrivi informazions, fâ i calcui e par comunicâ cun dutis lis periferichis dal sisteme, i dâts e i controi a àn di jessi trasferîts par vie des bus di sisteme. I bus a son di trê cualitâts:
- Bus direzions
- Bus dâts
- Bus di control
Lis periferichis a puedin jessi leadis par vie des sfesis di espansion o par vie des interfacis.


text:
Il Comitât dai ministris dal Consei de Europe al à publicât il so tierç rapuart su la situazion des lenghis minoritariis intal stât svedês, daûr di ce che e previôt la Cjarte europeane pes lenghis regjonâls o minoritariis. Intal test si riclame lis autoritâts svedesis a intervignî cun decision par difindi e promovi massime il sami meridionâl, che si cjate intune situazion di grues pericul. Par chel che al rivuarde la educazion e i rapuarts cu lis aministrazions publichis, invezit, si domandin intervents plui fuarts par garantî i dirits linguistics dai citadins che a fevelin sami, finlandês, meänkieli (la varietât finlandese fevelade te valade de Torne), romanì e yiddish. Pes primis trê lenghis, in particolâr, si domande di garantî une ufierte educative bilengâl che e rivi fintremai i studis universitaris.
Font: Eurolang, 15/05/09


text:
Ta chestis setemanis si è dade dongje in Romanie la Associazion dai Gjornaliscj Rom (AJRr). L’obietîf principâl di chest grup al è chel di miorâ la cualitât dal rapuart jenfri mieçs di comunicazion e rom, par esempli cun cors par operadôrs de informazion che ur permetin di superâ i stereotips e i prejudizis su cheste comunitât. Cun di plui, si ponte ancje a controlâ cemût che i mieçs di comunicazion a frontin lis notiziis leadis ai rom e a segnalâ i câs là che a son dadis intune maniere no obietive. La associazion e sviluparà ancje dai cors di formazion par gjornaliscj rom.
Font: Divers.ro, 20/07/09


text:
Il
ministeri turc pe educazion al à comunicât i dâts su la sielte des
materiis opzionâls intes classis dal secont cicli des primariis. Tra
lis novitâts di chest an scolastic si vevin il studi dal Coran, il
studi su la vite dal profete Maomet, il studi di lenghis forestis e
ancje chel de lenghe curde. Cheste ultime materie e je stade sielzude
di 21 mil fruts. Di là des adesions però, par che l’insegnament
al vegni fat pardabon, al covente che si vedi la domande di almancul
dîs fruts par classe e che a sedin professôrs in stât di insegnâ
cheste materie. Chest al vûl dî che la pussibilitât di insegnâ o
mancul in lenghe curde no sarà garantide, ma e sarà a discrezion
dai dirigjents scolastics.
Font:
Diario Vasco, 24/09/12


text:
In Italie, tai sitos, a si scomence cussí: Chi siamo, dove siamo...E vie indenant. Se po un al à pazience, par vê un prêsit al scuen mandâ vie ancje il certificât di batêsin e de prime comunion prime ch'a cji rispuindin che l'articul ch'a tu ciris a no lu àn (Ch'al sêti esaurît o che no lu an mai vût), se cji rispuindin...! In Cine al é bielzà miôr che in Americhe. Vostu comprâ? Compre subite!
Alore, cumó che lu savês, o savês ce ch'o vês di fâ.
Savêso che lis lampadinis a led di 3 w a dan le stesse lûs che une lampadine normâl di 45w?
So lais a viodi trop che costin lis lampadinis a leds tal negozi vicin, o lis cjatais a 30€.So passais une zornade a esplorâ lis possibilitât sul web european o rivais a cjatâ un prêsit di 14€ ...Ma o scuignîs comprâ une cincuantine di lampadinis e o scuignîs savê amancul 4 lenghis par lâ in gjostre.
Lis dôs ditis francês e todescje che mi interessavin di plui, a no volevin fami le fature cence Iva. Chel mi dave fastidi parcé che chiste maniêre di zontâ une tasse ipotetiche, sa ven da l'Americhe, a é un robarie parcé che in ducj i paîs dal mont, cuant che si fâs une esportazion a no si conte tassis.Lis tassis a son paiadis pal impuartodôr.
Alore o soi lât in Cine. Po ben fantats, us dîs subite ch'o ai cjatât le stesse cualitât par 6$. Naturalmenti, o scuen comprant amancul cent ma cul cjason co ai e l'intenzion di viergi une mostre permanent in dicembar, non varai di masse. Ma vêso bisugne di lampadinis? :-)
Dut chest par dius che l'Europe a vâ mâl, a é indurmidide e a somee che sedi malade di apatie spiçote.
I produtôrs, a no metin mai i prêsits e di spes e mostrin articui che no son nancje in produzion. I grossiscj a ti cjapin par un muart di fan sa tu domandis un prêsit difarent par une cuantitât impuartante e po sa tu cjacaris di 50 tocs a no ju àn nancje in stock !
Tai negozis, indulà che le stesse lampadine ch'a rive plui adore de Cine che da l'Olande a coste 5 vôltis di plui a cjatin dut normâl...Cuant ch'a rive.
So lais su Alibaba e so cirîs un articul, o cjatarês plui rispuestis da lôr che nó tal rest dal web. Ducj i produtôrs cinês a son ai, ma ancje un grum di âltris.
Il biel al é di viodi une multinazionâl che sà produsi 90,000 lampadinis al mês ch'a cji rispuint ancje le domenie!Dome par inglês of course! Ce crodeviso? Par furlan?
Ale op, us met une cjançon di 10 agns indaûr indulà che il furlan ancjemó no lu savevi.
Alle sette del mattino ricevo già una risposta e siamo domenica! Si tratta di una ditta che produce 90.000 lampade al mese e me le vende a 6$ se ne compro cento. A quel prezzo lí, troveró di sicuro un modo di utilizzarle poiché apriró una galleria in dicembre. Reacapito in dieci giorni .Ma volete cambiare le lampade in casa anche voi?:-). Appuntamento qua per vedere cosa ne ho fatto.
Nel frattempo, sull'Europa potete vedere l'ultimo videoclip.


text:
Udin, Place dal Polam vuê e ae fin dal Votcent
Udin, Place dal Polam vuê e ae fin dal Votcent
Cjalant il sît dal me amì Pauli Brisighelli o ài pensât di fâ cualchi fotografie ae Udin di vuê, juste par fà un paragon cun la Udin di une volte. E vè cà Place dal Polàm. La prime robe che mi salte al voli al è il traffic des machinis e dut ce chal comporte: stradis asfaltadis, semafars, segnaletiche stradâl.. Pal rest o noti segnai che mi fan intindi la cressite dal benstâ gjenerâl; un segnâl par esempli a son lis andis des personis.
Une altre robe che noti e è la presince di materiai sintetics, parsore di sore dut la plastiche des cjadreis che e presente il fuart contrast tra naturâl (moderni) e artificiâl (postmoderni).


text:
19 nov 2007
In bandiera veritas
5 commenti:
- segretaria ha detto...
- Questo commento è stato eliminato dall'autore.
- 19 novembre 2007 23:05
- ILfurlanist ha detto...
-
La bandiere furlane e derive di un toc dal matel dal Patriarcje Bertrant conservât - se no fali - tal Domo di Udin. Vele
http://photos1.blogger.com/blogger/4788/2690/1600/mantello.jpg
La acuile e sarès d'aur, il blu al è un tic sul viola e tu âs smenteât tal to post il ros des çatis (plui viars il magenta). Il neri nol c'entre cuissà ce, par solit nol varès di jessi propit. I colôrs origjinâi mi parin plui biel de semplificazion zale e blu fate te bandiere "moderne", ce ditu?
- 19 novembre 2007 23:08
- Jaio ha detto...
-
Ma, Dree, al mi somee come se une dí, cualchidun ch'al veve bisugne di une bandiere e al é lât a cirî ce ch'al podeve cjatâ. Il stîl medievâl al nus propulse forsit in tal unic moment de storie indulà che le nestre identitât aé stade plui visibil. Dopo d'in chê vôlte se le rapacitât di acuilots a ere ce ch'al nus caraterizave o le vin dismenteade di cualchi bande par deventâ piôris belant di fan o di pôre magari mostrant i cuars di stambèc a di chei ch'a vegnivin masse dongje:-)
Insome, so vin di stâ cun jê, o varessin di rivistîle. Jo o tirarès vie il ros ch'al fâs pensâ as tracis di sanc di une prede a pene sbranade. L'acuile a puès sei simbul di bon guardian dal nestri paîs, dai nestris valôrs e tradizions, ma no di un predatôr parcé ch'o sin simpri stâts predâts.
Daspó, il ros, cul zâl e il blu al é di masse. A si varès di cjapâ il timp par cjatâ a chiste bandiêre un VISTÎT DI FIESTE. Alc ch'a nol somêi a une caricature sentimentâl ma ch'al identifichi il nestri spirit cun sobrietât. Alc da podê tirâ fûr cun plui fierece e zence complès. Ansit, da podê aplicâ a dutis lis ocasions.(Fâ maùtis, fâ articui di ogni zenar come ch'a fasin a Londre cun chê inglês o a Walt Disney cun Topolino. Come s'al fós il logo di une imprêse. Le nestre bandiêre e a forsit 1000 ains ma no a nancje l'impat dal logo de Coca Cola e o continuín a scrivi Friûl in letaris gotichis.
Il spirit di squâdre, sa no lu vin, al bisugne creâlu.
- 20 novembre 2007 08:10
- ILfurlanist ha detto...
-
mi somee come se une dí, cualchidun ch'al veve bisugne di une bandiere e al é lât a cirî ce ch'al podeve cjatâ plui o mancul e je lade cussì, ma la fonde storiche e je biele e fuarte.
Dutcâs il «vê bisugne» e je la storie di tantis bandieris. Come par esempli chê taliane che tant tu preseis: copiade adiriture di chê francese gambiant un colôr!!!
Ma tu sês stât un brâf, tipic furlan: scualificâ, spreseâ e cjapâ pal cûl la tô, glorificâ chê dal Stât che ti domine.
Un tic piorute insome, jo la çate rosse m'e ten ;-)
ma no a nancje l'impat dal logo de Coca Cola «nancje» il logo Coca: caz... no tu âs det nuie! :-)
- 20 novembre 2007 09:19
- Jaio ha detto...
-
Al é biel di viodi cemût che cualchi peraule butade jù pal plasê di fâle sunâ e torni indaûr come un eco. In font, i colôrs a cji dan un umôr e il to umôr a tu lu dâs ai colôrs. Impussibil di cirî le stabilitât parce che chestis impressions a van e a vegnin.
Lis mês elucubrazions sui colôrs a son personâls. Come ch'o disevi: Prime ch'a finissi le domande o varai bielzà cambiât di gust par dâ une rispueste.
Le quistion a sarès : Vino di cambiâ le bandiere par cambie di mentalitât o cambiâ mentalitât par cambiâ le bandière ? In ogni câs, il risultât al sarà compagnj: O varin le bandiêre ch'o si meretín.
- 20 novembre 2007 14:04


text:
Lis consecuencis dal sfrutament des risorsis minerariis e energjetichis sul ambient a son stadis al centri de diesime prime adunance dal Consei Circumpolâr Inuit che si è tignude a Nuuk, la capitâl de Groenlande. La plui part dai rapresentants inuit – che in plui de Groenlande a son rivâts dal Alaska, dal Canada e de Siberie – e à pandût la sô contrarietât par chestis ativitâts che a van a alterâ l’ambient naturâl là che a vivin. A jevâ la atenzion dai inuit a son massime i doi poçs di petroli che si volarès inviâ in Groenlande e la miniere di urani che si ponte a vierzi intal Nunavut canadês. Tal câs che chestis ativitâts a vedin di jessi autorizadis, i inuit a domandin che une part dai vuadagns e vegni gjestide des comunitâts locâls.
Font: Galdu, 02/07/10


text:
Jerbe di Sant Zuan
Al è il timp che si cjapin sù lis jerbis e te gnot dai 23 e 24 si brusin i macs di Sant Zuan dal an passât e si pense a la preparazion di chei gnûfs. Si dîs che la fuarce dal Soreli di cheste stagjon e vedi une influence particolâr su lis jerbis, dant ai tradizionâi macuts une magjie dute lôr cu la jerbe di Sant Zuan, prime tra dutis chês altris.
Il sostizi, dal latin “solstat”, al è il moment che il Soreli al celebre la sô potence e si ferme un pôc di plui sul orizont, tignût sù dai fûcs rituâi e trasformant la rosade di chê gnot in aghe celeste e licuit magjic, no dome pes jerbis. E chest incuintri tra aghe e fûc al sarà il cûr des serade che si varà a Sant Tomâs di Maian Domenie ai 16 di Jugn aes 6 dopomisdì, li dal Hospitale di Sant Zuan, dulà che Luigino Peressini e Sandri Carrozzo, autôrs de mape "Friûl di Magance" e ospits dai Amîs dal Hospitale, a laran a font di cheste tradizion precristiane che e à lidrîs tal cult mitraic dal Sol Invictus, ma no dome tra i celts, i indoeuropeans e i egjizians.


text:
Jonuz
Musliu, president de municipalitât di Bujanovac, citât a maiorance
albanese che si cjate inte Serbie meridionâl, al à rivendicât il
dirit des comunitâts albanesis che a son dentri dai confins serps di
dâsi adun cul Cossovo. Denant de anession de Crimee de bande de
Federazion Russe, al à spiegât Musliu, ancje i guviers di Pristina
e di Tirana a varessin di domandâ une soluzion similâr pe valade di
Preševo / Presheva, a maiorance albanese ma part de Serbie. Ta
cheste aree, là che a vivin uns 50 mil albanês e si cjatin ancje
lis citâts di Bujanovac e Medveđa, ancjemò intal 1992 si veve
tignude une consultazion no uficiâl par domandâ di passâ cul
Cossovo. Lis autoritâts serbis, par cumò, no àn fat nissun coment
su cheste rivendicazion.
Font:
Balkan Insight, 21/03/14


text:
Leç pe editorie Une vergogne dute nostrane: rapresentants che nancje a vierzin la bocje
«No si pâr bon a pensâ mâl, ma dispès si finìs par vê reson» al diseve Giulio Andreotti, che di politiche le saveve lungjonone. E ancje se no si pâr bon a lamentâsi simpri, il disinterès dai politics nostrans pai temis de lenghe furlane, de sô tutele e valorizazion, al fâs pardabon pensâ mâl dai nestris rapresentants e nol pues passâ intal cidinôr gjenerâl. Se za in sede di discussion de convenzion cu la Rai la marilenghe e jere stade “dismenteade” e tratade tant che une lenghe di serie B, il fat al è tornât a sucedi inte suaze de discussion de leç su la editorie. Un proviodiment dulà che si leve a meti dongje un Font pal pluralisim e pe inovazion inte informazion, che al covente a poiâ chei imprescj di comunicazion che no staressin sul marcjât di bessôi. Jenfri di chescj, a son gjornâi, radio e televisions in lenghe todescje, slovene, francese e ladine, ma no chei dai furlans come noaltris. Une vergogne, stant che la Costituzion e la Leç 482/99 no fasin nissune diference jenfri lis lenghis mancul pandudis che a àn di jessi prudeladis e judadis dutis.
Ma la vergogne no sta dome intal guvier talian che nol rispiete lis leçs dal Stât che al guvierne. E je ancje une seconde vergogne, dute nostrane: che di vê rapresentants che no son stâts nancje bogns di vierzi bocje sul teme. I sarts a àn fintremai fate une bataie presentant un emendament par cambiâ il proviodiment a pro de lôr lenghe, e cuant che la maiorance lu à refudât, in Sardegne a son vignûts jù ducj i sants dal Paradîs.
Invezit i furlans cidins, par pôre di movi pucis: ancje se la slovenofone Tamara Blazina e à fevelât dal Primorski Dnevnik, nissun altri deputât de Regjon si è mot par segnalâ la presince di sfueis o radios che a doprin la lenghe furlane. E cussì, la robe e riscjave di restâ platade, se nol fos stât il president de Assemblee de Comunitât Linguistiche Diego Navarria a denunziâle. Lui al è stât in vuaite, intant che i nestris parlamentârs a durmivin. Par trop ancjemò scugnarìno gloti dut chest disinterès pe nestre lenghe di bande di chei che o vin sielzût tant che sorestants? ❚
✒ Walter Tomada


text:
VIERS IL FRIÛL. Sapade In Friûl e môf un jespâr
Sot des Dolomitis dal Cjadovri al è dut un moviment. Lis ultimis gnovis su Sapade-Plodn che e sta rivant insom de scjalade par tornâ in Friûl – us vin contât tal numar passât de Patrie dal dopli vôt des Comissions Belanç e Afârs Costituzionâi dal Senât che a àn sblocadis lis ultimins rognis dal lungjissim iter burocratic – a àn discjadenât l’infier in Venit. Dal rest, si lu sta disint di agns in Cjanâl Grant a Vignesie tant che des bandis dal Belumat: se e scjampe Sapade, si riscje che al sdrumi jù dut il teritori de alte provincie di Belum, di Arabba a Cortine, scliçadis di une vite jenfri i privileçs “speciâi” dai sudtirolês di une bande, e dai furlans di chê altre.
Dopo lis declarazions dai prins di Fevrâr dal Governadôr venit Luca Zaia, che al à cirût un ultin tentatîf di discoragjâ i sapadins disintjur che dut câs, lant in Friûl, lis robis par lôr no mioraressin, si è sintude ancje la vôs dal senatôr belumat dal Partît Democratic, Giovanni Piccoli, che al à presentât al Guvier une propueste di leç par imponi ae nestre Regjon di paiâ une specie di rimbors compensatîf a ducj chei comuns dal Venit, 28 in dut tra lis provinciis di Vignesie, Trevîs e Belum, che a confinin cul Friûl. Secont Piccoli, lis formis di autonomie che a gjoldin il Friûl e il Trentin-Sudtirôl a provochin un scuilibri fuart in chê fete di comuns sfrents tal mieç. In sostance, cualchi desene di milions di euros ad an, plui o mancul chei che lis provinciis di Trent e di Bolzan a dan pe ex leç Brancher. Par justificâ cheste propueste, Piccoli al à puartât a esempli la spese pro capite intes diviersis provinciis, cul Venit che al piert in medie 2 mil euros rispiet al Friûl e 6 mil euros rispiet al Sudtirôl.
«Balis» al à rispuindût l’ex conseîr regjonâl furlan, Giorgio Cavallo, ricuardant che chês cifris no tegnin cont dal fat che te nestre regjon si paìn la sanitât di bessôi.
Piccoli tal stes timp nol plate il vêr obietîf de sô propueste: «la operazion vere e je une altre, la creazion de macroregjon dal Nordest, o ben la aplicazion dal articul 132 de Costituzion che al previôt la fusion tra regjons». Il senatôr dal Pd no si è limitât dut câs a fâ une butade: tes setemanis passadis al à clamât adun a Longaron ducj i sindics dai teritoris belumats confinats cul Friûl che si son cjatâts dacuardi su pe propueste, spiegant che il prossim pas al sarà chel di coinvolzi la Regjon Venit e l’assessorât ai ents locâi, par rivâ insom a tratâ dret cu la nestre Regjon e la presidente Serracchiani. Nol reste cumò che spietâsi i sclariments in cjase dal partît di Renzi, pronts a verificâ che dut chest cancan nol seti verementri propedeutic pai dissens di Rome e chel famôs plan dal deputât Morassut… ❚
✒ David Zanirato


text:
IL FERÂL. Sessante agns di profezie
Fevrâr 1946: al jes il prin numar di Patrie dal Friûl par man di pre Bepo Marchet, il scritôr, inteletuâl, pensadôr e Felix Marchi il finanziadôr, il sustignidôr di cheste vôs libare. A son passâts 70 agns, ma no si pues dî che la batae, che chei doi profetis a vevin scomençade, si sedi concludude, che lis visions e idealitâts che lôr a àn insumiât si sedin realizadis. Anzit, si torne a une vision centralistiche. Lis grandis mangjadoriis che a àn splumât il stât a fasin paiâ il cont ai piçui gjavant ogni forme di autonomie, di gjestion locâl dal teritori, di rispiet des diviersitâts. Par chel ancje vuê cheste vôs no je mancul impuartante di chei timps. O riproponìn a meditazion dai furlans ce che pre Antoni al scriveve 10 agns indaur. (pre Roman Michelot)
O vierç cul cûr che mi trote il prin dai cuatri volums rileâts che a contegnin un grant tesaur. Grant e râr come ducj i tesaurs. Si trate dai numars de Patrie dal Friûl che la passion, la sgrimie, l’ostinazion, la matetât, l’anarchie, la fede di Felix Marchi e dai siei colaboradôrs, in primis la pene splendide e spiçade dal prof. pre Bepo Marchet, a àn dât dongje tun timp particolâr de nestre storie, che al viodeve un Friûl ferît tal cuarp e ta l’anime par vie di une vuere maladete che a veve semenât di muarts e di maseriis la nestre tiere e invelegnât i cûrs di tante int cun cuintriposizions strategjichis e ideologjichis.
in chest clime di miserie materiâl e morâl, di aviliment e di lassimi stâ, là che il prin probleme al jere chel dal pan e gaban e dal sotet, al varès podût jessi cjapât par insensibilitât ciniche vignî fûr cun pantianis poltichis, cun rivendicazions autonomistichis, cun progjets lontans mil miis de prosaicitât de situazion. Epûr i promotôrs de iniziative dal “Moviment Autpnomistic Furlan” e dal “sfuei setemanâl indipendent” “Patrie dal Friûl” no jerin lafè no insensibili e ideologjics, ma a vevin capît che no si pues riscatâ un cuarp cence riscatâ l’anime e che, tun moment di incuniment e di disperazion, la midisine juste no jere chê di stâ li a vaî e a russâsi lis feridis dolorantis, ma di pensâ in grant, in alt, in profont, progjetâ il gnûf Friûl che al veve di jessi diferent di chel di prime. E la prime diference, fondamentâl, essenziâl, discriminant, e veve di jessi l’autonomie.
Nol veve sens progjetâ un Friûl che nol ves la possibilitât concrete di autogovernâsi, di sintîsi sogjet politic e ministratîf, di inmaneâ chês sieltis che a jerin convenientis e confasintis cu la sô tradizion storiche, cu la sô posizion gjeograticge, cu la sô esperience produtive, cu la sô peculiaritât.
O si faseve sù il Friûl dai furlans o nol jere un Friûl patrie di int libare e responsabil, ma une enesime braide par fameis di interès e di sieltis esternis e straneadis, la solite riserve indiane di massàriis e di manoâi. Se si pense che, a distance di sessante agns di chel 24 di Fevrâr dal 1946 che al è jessût il prin numar, cuatri sfueis pençs di caratars tipografics e di sostance, o sin ancjemò daûr a domandâ cheste benedete o maladete autonomie, une autonomie autentiche e no une sotanance culturâl, economiche e politiche mascarade di une biele tabele regjonâl o statâl, si capìs trop che i nestris paris fondatôrs a àn savût lâ al cûr de cuistion furlane, l’autentiche e uniche cuistion, che e segne la diference fra il sucès e il faliment di ogni nestre iniziative.
no ai nissun fastidi a fevelâ di profezie, parcè che a àn savût viodi cun grande anticipazion sui timps, l’impuartance de autodeterminazion, l’inicuitât croniche di un sisteme statâl centralistic che nus penalizave, e, tal stes timp, lis potentialitâts de int furlane di jessi tratade a pâr dai venits, dai triestins e di chês altris realtâts. Pe prime volte, cualchidun nus à fevelât di dirits, nus à progjetade o prospietade une cjase dute nestre, no sierade in stupide autarchie, ma vierte a la colaborazion paritarie cun chês realtâts storichis e politichis peadis cun nô a fîl dopli. Nol è un câs che il storic de Patrie, Marchet, te sô Cuintristorie, al vedi metût in lûs i rapuarts virtuôs che il Friûl al à vût di simpri cul mont austriac e gjermanic a nord e cun chel a soreli jevât, e dai rapuarts virtuâi, retorics, falsâts e falimentârs che al à scugnût supâsi cu la ministrazion taliane.
cjapant in man chei sfueis, ju cjali come relicuiis di un grant sium, come semence butade cun fadie e lagrimis tun agâr che no si è rivelât masse fecont, come testament spirtuâl e politic di int che no si rassegnave al sotanisim, a la banalitât, a une vite cence dignitât e cence sens. Come une grande sfide e scomesse ma ancje vocazion dal nestri popul a fâ la sô biele part te grande famee dai oms. Par cualchidun, pai solits ben pensants, la fadie di Marchi e di Marchet e à semeât provocazion o, al plui, utopie. Ma si puedial vivi cence un sium, cence une utopie? E, cjalant i dams provocâts dal realisim politic, al ven di domandâsi se l’utopie no sedi la strade plui juste e induvinade. Se l’om nol fâs siums, e siums in grant, nol è nancje om, ma dome une machine che e vignarà butade in bande cuant che no servissarà plui ai parons dal vapôr.
Il fat che la propueste dal moviment autonomistic furlan no vedi vude furtune, o la furtune che si mertave, al dipent di tantis robis. Dal moment che e ven fate, dal contest locâl e internazionâl, dai condizionaments esternis e internis, dai nemîs che a cirin di scjafoiâ ogni semence gnove par mantignî il statu quo. Al pues dipendi ancje de insensibilitât o impreparazion dai distinataris de propueste. In chest câs dal popul furlan.
che nol à mai vude une grande pice pe politiche, nol à mai vude une memorie positive e gratificant in fat di autonomie o indipendence, che nol è stât judât in nuie a vê stime di sé, a fâsi sintî e valê. Grandis predicjis, ancje de glesie, su l’ubidience e la rassegnazion; nissun stimul a cognossi la proprie storie, a tirâ fûr la proprie grinte, a vê stime di sé. Se no vin stime nô di nô stes, no podìn pretindi che le vedin chei altris. I risultâs deludents de semence butade sessante agns indaûr a àn di fânus pensâ, fâ un esam di cussience, ma no àn di fânus rinunciâ a chê propueste e a chel progjet. Une propueste e un progjet agjornât ai timps e a lis condizions di vuê. Parcè che l’autonomie no je un optional, un alc di plui, ma la condizion stesse dal vivi, il spartidôr fra il vivi e il no vivi.
par chel che nus rivuarde nô, o continuìn a semenâ, a tignî impiade la flame de autonomie. Lis dificoltâts a son lis stessis, ancje se no je compagne l’autoritât e l’autorevolece di chei pionîrs. O sin convints che, tal cûr dai furlans, e reste simpri cheste gole di autonomie, cheste cussience di une identitât e alteritât. Si trate di continuâ, sperant tes sorpresis de storie e soredut te inteligjence de nestre int. E je la maniere plui juste par rimertâ i nestris profetis. ❚
La Patrie dal Friûl n. 2 Fevrâr 2006


text:
Marco Brosolo nus fevele di “Cadremo Feroci”, il so ultin album su la scuvierte di Federico Tavan
«Se e je vere che jo e Tavan o sin maledets, e pues jessi dome la maledizion dal diu bêç e di sô ecelence il business. Nol esist calcul che al puedi misurâ lis nestris nulitâts. La ferocitât de colade e je otignude dal infinît che al sta sot. Un svol sbranât in colade feroce.»
Cussì l’artist e musicist furlan/berlinês Marco Brosolo si descrîf cuant che lu intervistìn par domandâi dal so ultin album, jessût in Setembar, che si concentre su la figure dal poete Federico Tavan. Daspò Volo Sbranato dal 2013 – un titul che al rapresente l’anagram dai doi cognons, Brosolo al realize un gnûf lavôr che al puarte il titul “Cadremo Feroci”, anagram, chest colp, dai nons dai doi artiscj.
«O ai decidût di zuiâ cu lis letaris e cu lis peraulis, e il câs nus à dât chestis frasis, che a son leadis cun dute la vicende. Leint Tavan jo o mi sint ben, come viodimi intune sorte di spieli, une riflession da la anime. O sint di apartignî a chel toc di univiers che al fevele Tavan e par chest motîf o ai volut rapresentâ cheste mê adesion midiant dai anagrams, un zûc che a ducj al pues fâ cjatâ coincidencis che tant a disin».
UN DISC VISIONARI
Cadremo Feroci al è un album plen di visions dulà che tancj ospits de sene musicâl europeane a fasin part. Ducj i musiciscj coinvolts, come Pierpaolo Capovilla, Bobby Solo, Dominique A e Barbara Morgenstern, Toni Kater, Rudi Moser e Robert Lippok, nus dîs Marco, in mûts e plans diviers a son Tavan e o soi convint che Tavan al jere za dentri di lôr.
Lis cjançons a son interpretadis par talian, todesc, inglês, francês e gjaponês, propit parcè che lis composizions di Tavan, lassant stâ la lenghe stesse cu lis sôs sonoritâts, a son universâls, no àn pôre di jessi tradusudis. E cussì al è nassût Cadremo Feroci, par dâ un cuarp di suns che si associe aes sensazions che Tavan al à fat nassi in me. Lu amiri pe sô capacitât di sintesi, parcè che al sa jessi intens, profont e sempliç al stes timp e parcè che al è stât bon di fevelâ dal om in maniere assolude e ancje evitant inteletualisims cence sens”.
I CONTIGNÛTS
L’album si compon di nûf tocs e, ancje se Brosolo nus dîs che descrivi la musiche cu lis peraulis al è come bussâ cu la lenghe un manichin in plastiche, nus spieghe tacant dal prin toc:
Eternità – vistude di maron, smangjade e ruspie, cence formalitât, gruesse, che e finìs za cuant che e scomence. Pensiero – une saune distrutive, un drame che ti gjave vie lis fibris dal cûr cence lassâti avilît. La pleine voix – plene di vueit, che no ti lasse di bessôl. The monster – la bella e la bestia a son dutun. Parabola - un deliri rotatori, un respiri eletronic lent e lunc. Gno nonu – il glaçâsi dal assolût. Wäre ich normal - il moltiplicâsi dal amôr che nol esist, che za in partence al è masse grant. Dalle mie parti – un cisic di cjant tabaiât, une viertidure, un tuf. Albero – noturne e un pôc luminose, une albe al tramont. E cun chest ultin toc al è stât publicât ancje il video, che i à permetût a Marco di zuiâ cul so aspiet, che al deteste. In plui dal video, ancje la cuviertine dal album e je pal vêr particolâr. Doprant il granît de “Rivetta” di Vignesie tal font, l’artist Alvise Bittente al mimetize contest e sogjet par piturâ parsore il titul dal disc cul zâl de senape e il ros dal ketchup.
ATOR ATOR
A Dicembar o varìn il plasê di ospitâ Marco Brosolo a Udin e lui nus dîs di jessi seneôs di lâ a Andreis, il paîs di Tavan. Nô duncje, in plui seguî l’artist e di scoltâ lis sôs cjançons, o podìn fâ in mût che il so sium al deventi realtât.
Lu lassìn che nus lei la sô poesie preferide: “Penseir pa’ la fin da’l an” di Federico Tavan. ❚
––––––
Penseir pa’ la fin da’l an
No me ferme
mai
a fâ bilancjus.
E soi un flum
che zint a
murî
in tal mâr
al mozena
sgrifa
carecja
claps
cencja
pensâie sora
un parcêe
s’a val la pena
s’al riva ad ora
s’a se ferma
prima
––––––
Moira Pezzetta


text:
Fontanini: “Al covente che si fasi la graduatorie pai insegnants di furlan”
In cont di scuele e insegnament dal furlan, al è stât un riclam impuartant di bande dal President de Provincie di Udin, Pieri Fontanini, che al à vût dit: “Al covente che la Regjon e ricognossi ai insegnants di furlan la stesse dignitât rispiet ai docents di chês altris dissiplinis, previodint ancje par lôr une graduatorie. Lis leçs che a tutelin il furlan a son in vore (leç statâl 482/99 e leç regjonâl 29/2007), ma no vegnin aplicadis ad in plen e la Governadore Serrachiani no si decît nancje a fâ jeve su la specialitât dal Friûl-Vignesie Julie che al podarès mandâ fûr leçs par so cont”.
E cussì, i insegnants di furlan a scuegnin spietâ il secont cuadrimestri par inviâ i lôr progjets didatics in classe e, no jessint previodût par lôr un orari dissiplinâr, a scuegnin domandâ ospitalitât intes oris di altris materiis, cun dute une serie di discomuts, massime se l’insegnant nol è un docent in plante organiche dal istitût.
LA MANCJANCE_In Friûl e je in vore une liste di insegnants di furlan, ma no je previodude par lôr une graduatorie, partant docents laureâts e specializâts cun tant di master o di cors di inzornament e cun esperience, si cjatin, cence distinzion, intune liste cun personis cun dome recuisîts di fonde. Un esempli: te Universitât dal Friûl al è in vore il “cors di perfezionament par insegnants di furlan intes scuelis plurilengâl” inmaneât dal Ateneu dutun cu la ARLeF, dulà che a son iscrits 70 insegnants (pes scuelis de infanzie, primariis, mediis e superiôrs), un cors (a paiament) cun frecuence obligatorie di 300 oris tra lezions in aule, laboratoris e tirocinis, ma la Regjon no à metût in cont che al dedi ponts in graduatorie.
IMPEGN MALAPAIÂT_“Un impegn di chest gjenar - al à marcât Fontanini - nol pues jessi fat bon dome cu la consegne ai partecipants di un atestât di frecuence, che di fat nol compuartarà distinzions tra chei che si inzornin e chei che no lu fasin”. Diviers di chescj insegnants a frecuentin il “Cors di metodologjie Clil par furlan”, metût sù de Filologjiche furlane, pal insegnament di materiis curicolârs in lenghe furlane tai istitûts superiôrs. Chest al vûl dî che i insegnants di furlan si specializin, ma che la lôr formazion no ven fate buine. “La Regjon e à di fâ deventâ cheste liste alfabetiche – al siere Fontanini – une vere graduatorie che e ricognossi ai docents titui e percors formatîfs”. ❚
Redazion


text:
SIMPRI BOGNS. Sergio Cecotti, Il President, Feagne, 2003
“Micjêl Bertòs al jes de palacine sviersât. La sene lu à disgustât. Al sbat la puarte cun rabie. Al va viers la sô machine. Il prin impuls al sarès chel di montâ sù e scjampâ vie. Lontan da chê int! Ma Micjêl al à un’altre idee. Si cuiete di colp. Al vierç la capote dal automobil. Al tire fûr il sac des macis, sal cjarie su lis spalis. Dentri, te palacine de Clape de Vele, a son daûr a fâ fieste. Un ghiringhel in grant, cun int impuartante, sorestants, bielis feminis”.
L’autôr al è cognossût tant che politic e fisic di innomine internazionâl. E al ven di domandâsi dulà che al cjate il timp di fâ ancje il scritôr. Par prionte, scritôr di stamp antîc, o disarès plui o mancul dal Sietcent, un secul che nol veve premure. Sicu che nol à premure chest romanç zâl metapolitic: 354 pagjinis, nuie mancul!
Pre Antoni Beline, che al firme la presentazion, le imbrucje juste cuant che al scrîf che ‘… ducj nô, salacor, o varessin saltât cualchi toc, gjavade cualchi espression che nus semeave pleonastiche e ripetitive, scurtât cualchi percors par rivâ prime a scuvierzi l’autôr di dut chel maçalizi’.
Il sens di dut il libri al è inte soluzion dal enigme afidade a une formule matematiche che il gjeni, indevant di doi secui, Tin Blanchin (protagonist za dal prin libri di Cecot, Il Tierç Lion), al pant intune sentade ae presince di ducj i maiorents e i pussibii suspietâts. Formule che, però, i vûl vudis cognizions matematichis superiôrs par capîle.
Lis pagjinis miôr mi son semeadis lis primis, chês che a contin il delit numar cinc e po chês dal colocui jenfri l’investigadôr, la contesse e la sô segretarie, intant di une cene a trê cui diaulins di fûr che no dome a scoltin ma a fasin fintremai coments su ce che a disin l’om e lis dôs dumblis.
Il libri al à ancje il presi impuartant di no vê talianisims e, di conseguence, une grande ricjece di lessic furlan, cun peraulis e espressions che no si doprin ogni dì: magalde (p. 41), stafarî (39), rassanât (54), tentimbon (67), bitince (84), cjamoie (88), catarigulis (126), sgarmetâ (169), gatamâ (202), casnà (222), sofinâ, (224), ludidôr (235), picagnât (248), gosteâsi (300), gasparâ (311), mussain (311), trai sgumilicje (312), fâ crofe (297), sghignuçâ (326), fifeç (333), fâ muse di ufiel bulît (337), invuatî (353).
Une descrizion cence dûl di trop maucs e sporcs che a son i zûcs dal podê. Ma, par fortune, la realtât no je cussì: un coiar tant che ‘Sefut Çopul nol podarès mai deventâ ministri, inte realtât. Ma… cuissà… ❚
✒ Laurin Zuan Nardin


text:
Trê goi fats ma ancje siet amonizions, dôs espulsion, diviersis ocasions di gol e un grum di emozions. Chê di nossere a Udin e je stade une biele partide, soredut parcè che la scuadre di balon furlane e à zuiât cun snait, cun voie e cun energjie, salacor miôr che cul Milan, e che di chê altre bande e à cjatât une scuadre in cundizions miôr – ma no i coventave tant… – di chê di Inzaghi. Magari cussì no, al jere ancje l’arbitri Rocchi, che un pôc al à stiçât il gnervôs dai blancs e neris e un pôc ju à punîts in cualchi câs cun masse severitât, cussì di lassâ la formazion di Stramaccioni cuntun om di mancul za tal prin timp e par passe mieze ore zûc fintremai in nûf. In chestis cundizions l’Inter, che al è rivât a Udin cun chê di provâ a vinci, stant che e jere la uniche maniere par no pierdi dal dut la strade de Europa League, al à rivât a fâ il risultât plen, ancje se al à scugnût spudâ balins.
Il prin timp si vierç cui ospits che a somein vê voie di atacâ e cul Udin, cu la tierce linie a cuatri, che al ten bot, cence fastidis e anzit che al rispuint cun plui energjie. Il merit al è des iluminazions di Allan e di ciert dinamisim di Thereau e Di Natale che a fasin un tic di pôre ai difensôrs interiscj.
La scuadre di Mancini e cres te fase centrâl dal prin timp, soredut cun Hernanes che al cjante e al puarte la crôs e cun Guarin che al sburte inte zone difindude di Piris. Cinc minûts prin de fin de prime frazion al rive il prin svolt de partide, cun Domizzi – che al veve za cjapât une amonizion par vê protestât cuintri di un corner inesistent – che al bute jù Hernanes e al ven butât fûr de bande di Rocchi. Stramaccioni al scuen inventâsi alc par zuiâ cuntun om in mancul: fûr Guilherme, dentri Pasquale e Piris spostât tal mieç di tierce linie.
La seconde frazion di zûc e je chê dal spetacul, des emozions, des sodisfazions e, pal Udin, ancje dal marum. Dopo doi minûts, suntun contat tra Danilo e Kovacic, l’Inter al vuadagne un rigôr, che al somee discutibil e al discjadene lis protestis furlanis: Icardi al tire dal discut e al segne l’un a zero.
L’Udin nol mole e i bastin dome doi minûts par tornâ a cjapâ il vantaç dai aversaris: assist di Allan par Di Natale che al salte Vidic e al segne il so gol numar 205 in serie A, compagn di Roberto Baggio.
L’Inter al patìs il colp, ma al prove di istes a masanâ zûc, intant che l’Udin si cjate a scombati cun Rocchi, che prime al amonìs Badu e po i da ancje il cartelin ros.
In undis cuintri nûf, pai ospits e devente di rive jù: Stramaccioni al gjavee Di Natale e al met dentri Kone, intant che l’Inter al costruìs cualchi biele ocasion ma no rive a disfrutâle ad in plen, ancje par merit di Karnezis. Mancini al pescje il jolly cuant che al cambie Guarin cun Podolski, stant che al è propit il todesc chel che al cjate daurman la ocasion juste par segnâ.
L’Udin, sot di un gol e cun doi zuiadôrs in mancul, nol mole: al ten dûr indaûr cun Karnezis e al sburte anejmò indenant, par cirî chel doi a doi che al podarès rivâ ae fin cun Perica, ma D’Ambrosio al met un blec.
Pecjât pal risultât finâl. Al reste il batimans meretât pai blancs e neris e ancje chel pai siei tifôs, che a sivilin cuant che al covente – e magari cussì no chest an lis ocasions no son mancjadis – ma a mostrin ancjemò di savê cuant che la scuadre e zuie e e reagjìs. Cence dismenteâ la sodisfazion pal gon numar 205 di Totò.


text:
L’Udin al torne di Milan cuntun pont e nissun gol, ni fat e ni cjapât. Par chest an, massime in chest moment, o scugnìn contentâsi dal fat che l’Udin nol piert e al fâs un altri piçul pas in direzion de salvece. La vitorie dal an passât cul Inter e je lontanone che mai e ancje chê di Cope Italie di cheste stagjon e somee chê di une altre scuadre e duncje si à di sfuarçâsi cetant par cjatâ alc di bon, che però al è. Cun difat, se la partide no je stade alc e ce, dongje dal fat che almancul un pontut al è stât cjapât a son almancul altris doi elements che a meretin marcâts: il fat che la difese e à tignût bot e soredut che Sant Simon di Remanzâs al mostre pardabon di vê snait, cemût che si à viodût soredut te part finâl de gare.
I blancs e neri si presentin a Milan cul scheme solit, cuntune ponte sole e cun cualchi cambiament di formazion. In atac al è Muriel, al puest di Di Natale, e talmieç dal cjamp al è Badu al puest di Pinzi. La partide si vierò cu lis dôs scuadris che si studìin: l’Inter al mostre une propension ofensive plui fuarte intant che l’Udin al palese di no vê pôre e di fâ zirâ la bale cun ritmi e continuitât.
Dopo cinc minût Scuffet si fâs viodi cuntune biele jessude cui pugns. Par il rest la pression dai zuiadôrs di Mazzarri no rive a crevâ la roste difensive de scuadre furlane.Ator de mieze ore invecit al è l’Udin a jessi in cualchi maniere pericolôs, cun Muriel, fermât dai interiscj. Prime de fin dal prin timp la formazion di Guidolin e rive a fâ ancje di miôr cun Bruno Fernandes che al oblee Handanovic a un bon intervent che però al met badu tes condizions di tirâ. In cualchi maniere, ma la bale e vâ fûr.
La ande de seconde frazion e va daûr di chê dal prin: Inter che al sburte indenant ma al stente tal cjatâ spazis, Udin che si difint e che al prove a rispuindi in cuintripît. I interiscj, a fuarce di dâi, a rivin a vê ancje cualchi ocasion, ma là che no rivin i difensôrs in blanc e neri al rive il difensôr estrem cu la maie par so cont. Il puartîr dal Udin al pare dut ce che al rive des sôs bandis, massime a tacâ dal tîr di lontan di Alvarez, che al marche la incressite de pression dai parons di cjase.
L’Inter al prove, al tire, al sburte e al confezione ancje cualchi ocasion ma il puartîf furlan al è simpri presint e se nol è lui al rive Domizzi a meti un blec.


text:
No son dome la Scozie, la Catalogne, il Paîs Basc, la Corsiche…. Tra i teritoris e lis comunitâts che ator pe Europe – e no dome di cumò – a fasin indenant resons e rivendicazions di autoguvier al è ancje il Friûl. Cheste situazion, che in tiermins storics, politics e culturâi, e esist almancul di un secul, tes ultimis setemanis si à palesade cuntun ciert impat mediatic e in formis in aparence avonde gnovis.
Cun di fat, dal prin di Otubar e je in vore une consultazion in cont de indipendence dal Friûl. La iniziative, che no si capìs ben se e je un plebissît, un referendum o dome un scandai di opinion, e à stiçât un ciert dibatiment, che si à palesât ad in plen in rêt, cemût che al salte fûr dal Diari e de programazion speciâl di Onde Furlane che si pues tornâ a scoltâle in internet.
Di une bande e je la manifestazion di une dibisugne gjenerâl e de necessitât di sierâ cuntun ciert autonomisim autoreferenziâl. Di chê altre a son une vore di contradizions di sostance, salacor propit in continuitât cun chel stes autonomisim che al à cognossût, massime tai ultins vincj / vincjecinc agns une vere e proprie involuzion, te teorie, te azion e ancjemò prime te organizazion, te rapresentazion e te rapresentance.
In chest contest – là che di une bande in dute Europe e je une bolidure di iniziativis che a tocjin l’autoguvier des regjons e des nazions cence stât e di chê altre tal Stât talian dutis lis cuistions dal decentrament e dal federalisim a son disparidis de agjende politiche e istituzionâl e a vegnin fintremai metudis in discussion ancje lis autonomiis speciâls – e somee pardabon interessante la iniziative cjapade sù di un grup di sindics dal Friûl, di meti dongje un Laboratori di Autonomie, cu la colaborazion dai media furlans plui atents ae cuistion, di diviersis associazions e di progjet di ricercje de Universitât.
L’intindiment, cemût che si pues lei ancje chi al è chel di vierzi un dibatiment e un confront su chescj argoments, in maniere operative, propit a tacâ des esperiencis des comunitâts locâls, des dibisugnis concretis e dai problemis dal dì di vuê. La idee e je chê di inviâ un percors di disvilup sociâl, economic e civic che al tegni cont dal teritori, de sô int, des lôr risorsis e dai lôr dirits, daûr di une logjiche si sostignibilitât là che cualitât e identitât a valin di plui de cuantitât.
Il prin pas di chest percors al è un program di incuintris publics, che al tache usgnot a Cjarlins e al va indenant par passe un mês, tra Flaiban (ai 23 di Otubar), Rivis di Arcjan (ai 30 di Otubar), Flumisel (ai 13 di Novembar) e Merêt di Tombe (ai 20 di Novembar).
Il program dai incuintris in detai si pues leilu achì e achì. Altris informazions si cjatin achì .
Cumò e je propit ore di capî e meti in vore la autonomie, par che no deventi autono…NIE.


text:
Ai 8 di Fevrâr un puartevôs dal Irish National Liberation Army (INLA), un dai grups armâts republicans, al à comunicât che la organizazion e à puartât insom il so percors par disarmâsi. La operazion e je stade confermade di un grup di osservatôrs esternis, dal ministri pe justizie irlandês Dermot Ahern, e dal gjenerâl John De Chastelain, che al vuide la Comission internazionâl che e viôt dal disarmament dai grups armâts nordirlandês. Il rapresentant dal INLA al à declarât che la sô organizazion no à nissune scuse di fâ pe part che e à vût intal conflit, ma che in dì di vuê lis condizions ur permetin di puartâ indenant lis lôr bataiis cence di vê di doprâ lis armis. Un pas dal gjenar al è stât comunicât, simpri inte stesse zornade, ancje dai rapresentants dal Official IRA (grup armât republican di no confondi cul IRA) e dal grup autonom de UDA dal South East Antrim (formazion paramilitâr lealiste). Chê dai 9 di Fevrâr e jere la ultime zornade par disarmâsi: passade chê date dutis lis armis recuperadis a puedin jessi dopradis tant che provis intai procès e lis organizazions che lis àn dopradis a saran tratadis tant che grups criminâi.
Font: BBC, 08/02/10


text:
Ai 8 di Fevrâr il coordenament Queremos Galego, che al met adun cetancj sogjets impegnâts inte promozion de lenghe galiziane, al à presentât intal Parlament de Galizie une iniziative di leç popolâr par garantî i dirits linguistics dai citadins intai lôr rapuarts cu la aministrazion publiche e inte scuele. Si trate dal prin pas par partî cu la racuelte des 15 mil firmis che a coventin par che la propueste di leç e vegni esaminade de Assemblee galiziane. La iniziative e nas par fâi cuintri aes modifichis puartadis de Xunta (il guvier galizian) ae leç su la funzion publiche e ai decrets sul ûs des lenghis inte istruzion che, intai fats, a van a limitâ la presince dal galizian ta chescj doi setôrs.
Font: Vieiros Galiza Hoxe, 08/02/10


text:
Intal so messaç il rapresentant principâl dal PKK (Partît dai Lavoradôrs dal Kurdistan) al à comunicât la partence di une tregue tra il moviment armât curdi e l’esercit turc, e il ritîr dai milizians dal PKK intal Kurdistan irakian. La conferme de decision e je rivade ancje dal comandant militâr dal PKK, Murat Karayılan, che al à mostrât la disponibilitât a batisi pal Kurdistan ancje par viis pacifichis. Su la taule des tratativis a son ancje une riforme costituzionâl che e garantissi il ricognossiment dai curdis e dai lôr dirits linguistics, la liberazion di almancul une part dai presonîrs politics e une pression plui lizere sui militants curdis. Pal prin ministri turc Recep Tayyip Erdoğan, il messaç di Öçalan al è une vore positîf, ma cumò si trate di viodi se la tregue e sarà rispietade.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
28/03/13
Kurdistan: messaç di pâs dal PKK aes autoritâts turchis
Intal so messaç il rapresentant principâl dal PKK (Partît dai Lavoradôrs dal Kurdistan) al à comunicât la partence di une tregue tra il moviment armât curdi e l’esercit turc, e il ritîr dai milizians dal PKK intal Kurdistan irakian. La conferme de decision e je rivade ancje dal comandant militâr dal PKK, Murat Karayılan, che al à mostrât la disponibilitât a batisi pal Kurdistan ancje par viis pacifichis. Su la taule des tratativis a son ancje une riforme costituzionâl che e garantissi il ricognossiment dai curdis e dai lôr dirits linguistics, la liberazion di almancul une part dai presonîrs politics e une pression plui lizere sui militants curdis. Pal prin ministri turc Recep Tayyip Erdoğan, il messaç di Öçalan al è une vore positîf, ma cumò si trate di viodi se la tregue e sarà rispietade.


text:
Il comun di
Sant Jacum di Galizie (Santiago de Compostela) al à inviât il prin
concors par progjets di publicitât comerciâl in lenghe galiziane.
Si trate di une iniziative indreçade sei aes impresis che ai
professioniscj dal setôr. L’intindiment al è chel di dâi un
sburt aes realtâts economichis par che a incressin l’ûs de lenghe
proprie inte promozion de lôr ativitât sei cun chê di svicinâ il
public cuntun messaç di prossimitât, sei par dâ ai lôr prodots o
servizis une identitât plui fuarte e duncje plui competitive inte
suaze di un marcjât simpri plui globalizât. Daûr des ultimis
inchiestis sociolinguistichis al ven fûr che la maiorance dai
galizians e pense che al sedi just che si dopri di plui la lenghe
proprie ancje inte promozion economiche. Vuê come vuê l’ûs dal
galizian cui clients al ven stimât ator dal 37%, cuant che invezit
intai rapuarts internis des impresis al passe il 50%.
Font:
Ayuntamiento de Santiago de Compostela, 15/03/13


text:
Per vedere il video clicca sull'immagine
(da http://www.videotelecarnia.it/)
Mi inacuarç dome cumò e no rivi a rindimi cont di jessi rivât a l’etât dai miei vons. O ai passade l’etât di gno pari Checo, muart a 64 agns, dal pari di gno pari Bepo, muart a 56 agns di incident o di vendete, dal pari di mê mari Vigji Zuliani di Davai, muart a 53 agns di palmonite sfulminant.
O soi rivât plui in là di un luminâr come pre Bepo Machet, muart a 64 agns, e dal gno mestri e ispiradôr, pre Checo Placerean, muart prime di finî i 66 agns, lui che al veve fat
pôre ancje al taramot e al veve di vivi almancul fint a 96 agns, come une sô agne muinie. O ai passât, cence volê e cence nissune ilusion, personis sanis, fuartis, furtunadis. Mi
stoi svicinant galopant al limit che la bibie e met a la vite al om. “I agns de nestre vite a saressin setante, e otante pai plui fuarts, ma lambic e rude fadie a son la pluritât” (Sal
90, 10). Al è evident che no ai nissun titul di considerâmi tal mac dai fuarts, ancje se o crôt che e coventi plui fuarce a vivi cul mâl che a vivi cul ben. Forsit i debui no son cussì debui e i fuarts no son cussì fuarts. Parcè che e covente plui fuarce a vivi une vite interie segnade dal mâl fisic o
morâl che a vivi une vite facile, gratificant e umanementri furtunade. Par chel jo no premiarès mai chei che za la nature o la furtune ju à premiâts, ma chei che a scuegnin strissinâsi di une dì a chê altre cence fuarce, cence ilusions di sorte. Come che o ai scrit di cualchi bande, nol va premiât il sportîf che al svole vie gasât e imbombât di vitaminis e cuntune biciclete ultramoderne, ma che chel al va indenant porconant cuntune biciclete cence fanâl e cu lis gomis flapis. Chel al è un vêr campion! Rivât però a cheste etât mi sint stimolât a fâ une riflession sun cheste stagjon ultime de vite e su lis stagjons di prime e par viodi ce che inte mê esistence mi à judât, ce considerazions che o pues fâ, ce belanç tirâ. Mi zove a mi par fâmi lûs e al pues zovâ, o speri, ai tancj fradis e sûrs
che si cjatin a vivi chê Sierade che, no si sa ni cuant ni co, si tramudarà in Invier glaçât. La sperance o la sigurece par fede te resurezion e te eternitâ de vite e je une altre robe. E pues iluminâ la part finâl, risolutive e definitive de nestre vite, ma no eliminâlu cun ce che e compuarte. Une cierte pôre de muart, sore dut dal dolôr fisic, dal indebuliment dal cuarp e dal ridimensionament e apaniment des facoltâts che plui a coventaressin, il sens di un distac che nol sarà provisori o riparabil, la sparizion de lûs dal soreli, ma ancje de vision di amîs, de tô int plui cjare e je plui logjiche e serie de incussience di chel che no si rint cont o che nol vûl pensâ…
(pre Toni)


text:
Invezit Diego al lavorave inte fabricute di Filip, elements di cjadree, sîs di lôr in dut, comprendûts il paron e la parone, che e tignive lis cjartis, ma e dave ancje une man in fabriche se al coventave e al coventave simpri.
Al bruntulave dispès Filip, che il lavôr nol cjaminave, che i voleve plui atenzion, no straçâ il materiâl, che no mi plûf mighe jù pes striceariis!
Massime cun Diego.
Che Diego, chê storie li, chê dal furlan salt, onest e lavoradôr... po ben... dal sigûr no le veve inspirade lui!
Onest, sì, se no altri par indolence. Che ancje par fâ il lari i vûl un tichinin di snait!
Salt… viôt no ti viôt.
Lavoradôr, po! Diu nus svuarbi… par no viodilu!
Al faseve chel ninìn, mancul che al podeve. Sbisiâ, bagolâle, fâ vignî gnot. A lui i sarès tocjât di metiju adun chei elements, di fâle sù, la cjadree, dute interie.
I tocjave a lui.
Ma, se al fos stât par Diego, la int di mieç mont e varès vude sorte prin di podê poiâ jù il cûl!
Filip nol olsave parâlu vie, ma i diseve di dut une dì sì e chê altre ancje: Diego, alore no tu âs ancjemò finît, e distrighiti un pôc, chel toc alì nol ten, ma no tu viodis...
Une dì di fote alte doi metris parsore di dutis lis riis, i scjampe dit:
«Ma, Diego, no ise ore di finîle, no tu ti vergognis un fregul a sintîlis ogni dì!»
E Diego:
«Miôr sintîlis che no… che no…»
“…che no sedi sorts!”
za o sint il letôr che al complete.
Eh, no!
Ben se chel Diego al fos stât un Diego cualsisei.
Ma nol jere un Diego cualsisei. Al jere un Diego di chei che ametin jù des peraulis che a van a impirâsi intes sachetis de Storie
«Miôr sintîlis che no a lâ a cjase stracs!»
di Laurin Zuan Nardin
Conte n. 83


text:
Passe dîs mil personis a àn manifestât ai 10 di Lui pes stradis di Donostia in rispueste al apel fat indenant di Eusko Alkartasuna, Alternatiba e de çampe indipendentiste basche. La iniziative e je stade inmaneade par rivendicâ il dirit di decidi di bessôi il lôr avignî e par pandi la proprie solidarietât ai catalans daspò de sentence dal tribunâl costituzionâl spagnûl sul gnûf Statût di autonomie de Catalogne.
Une setemane dopo, ai 17 di Lui, une manifestazion similâr si è davuelte pes stradis di Bilbo / Bilbao par pandi solidarietât ai aministradôrs locâi cjapâts dentri intal procès cuintri di Udalbiltza tacât cualchi zornade indaûr a Madrid. Il progjet di Udalbiltza al meteve adun aministradôrs locâi di dut il Paîs Basc e di diviers partîts cun chê di creâ une struture rapresentative basche che e partìs dal bas e che e les plui innà dai atuâi confins aministratîfs. Dut câs, ancje cheste struture e je stade cjapade dentri intune azion repressive e judiziarie cu la acuse di jessi leade a ETA. Une acuse refudade di ducj i imputâts che si cjatin cumò sot procès, ma ancje de grande part de societât basche. Ae manifestazion, di fat, no àn partecipât dome i rapresentants de çampe indipendentiste basche, ma ancje chei dal PNV, di Eusko Alkartasuna, Aralar, Alternatiba e fintremai cualchi conseîr comunâl socialist (PSE).
Font: Gara, 11 e 18/07/10


text:
30/10/12
24/10/12
"Il grido del Sapo"
Ca sot il program che a nus propon la Associazion Trois di Rivignan in ocasion de fieste dai Sants.
Musiche, mostris e cetant altri a partî di joibe 31 fin ai 3 di novembar.
Vierzidure cul bot joibe a lis 21.00: scree de mostre e presentazion dal gnûf fumet di Guido Carrara Quisco e Raff BB Lazzara "Il grido del Sapo" , un lavôr di une fuarce e bielece straordenariis, une storie visionarie di denuncie sul sfrutament de infanzie e su la lote pe libertât …… di no pierdi!
Pubblicato da LABORATORIOMUZZANA a 15:43 Nessun commento:
Iscriviti a: Post (Atom)


text:
Ai 20 di Mai a son tacadis lis emissions de television de Republiche Arabe Saharawi Democratiche. Si trate di une iniziative che e ponte a superâ il mûr (ancje fisic) che al divît la popolazion dal Sahara Ocidentâl sot ocupazion marochine e chê che e vîf in profugance tai cjamps logâts intal desert alzerin. La television e trasmet propit di chest teritori e e ven finanziade massime cui contribûts che a rivin de rêt di solidarietât cui saharawi in vore intal stât spagnûl. Ogni dì si varan cuatri oris di trasmissions vie tiere e dôs oris vie satelit.
Font: Galiza Hoxe, 20/05/09


text:
Un grup di
eurodeputâts, adun cu la organizazion catalane Plataforma per la
Llengua, al à domandât ae Comission europeane intervents concrets
cuintri de discriminazion linguistiche. Intant de iniziative al è
stât presentât ancje un rapuart sui câs plui grues di
discriminazion che si àn vûts intai ultins agns de bande di
funzionaris publics cuintri di citadins che a fevelavin par catalan.
I eurodeputâts a calcolin une disfunzion serie che la Union
Europeane e proibissi e e combati lis discriminazions leadis al
orientament sessuâl, ae religjon o ae divignince etniche, ma no chês
leadis ae lenghe, e a denunciin il fat che in diviers stâts de UE si
metin in vore discriminazions linguistichis in maniere sistematiche.
Si trate, a zontin, di une cuistion di dirits umans, ma che e je
ancje leade ae stesse idee di fonde de UE e par chest a invidin la
comissarie europeane cun deleghis su justizie, dirits fondamentâi e
citadinance, Viviane Reding, a finîle di svuincâ la cuistion cul dî
che al è un probleme interni dai singui stâts. Il grup di
eurodeputâts al domande ae Comission europeane une diretive
specifiche cuintri de discriminazion linguistiche, la inclusion de
lenghe inte propueste di diretive su la avualiance intal tratament
des personis, e une modifiche de diretive 78 dal 2000 su la
avualiance di tratament intal marcjât dal lavôr che e tegni cont
ancje dal element linguistic.
Font:
VilaWeb, 30/01/14


text:
Nuje, o mi eri prometût di no scomençâ mai cun tun nuje tal nassi d'une cjacarade ma nuje da fâ, il nuje al mi salte fûr come so no vès nuje da dî. Le prime vôlte ch'o lu ai rimarcât, il nuje al ere il Niente par talian. Un gjornalist al domandave tros Km a un ciclist e chel âltri al scomençave disint: Niente... O mi imagjinavi trop ridicul ch'al podarès esi le stesse rôbe in inglês o in francês: -How many? E chel âltri: Nothing... - Combien? : -Rien -Que passa? -Nada... E op, no mi soial mitût a disi nuje ancje par furlan? Aé une espression ridicule e stupide, italiane e tipiche di chel ch'al cjacare par disi nuje ma o mi consoli disint ch'o soi une vitime dal ambient. L'omp al é ce ch'al é secont il puest indulà ch'al crès. L'insalate a crès verde e fuarte tal sorêli e plui tenare e clare sa sta te ombrene. Se po si le met tal scûr a ven sù une endivie blancje come il lat. Come me. Nuje...
28 nov 2007
Nuje, o mi eri prometût di no scomençâ mai cun tun nuje tal nassi d'une cjacarade ma nuje da fâ, il nuje al mi salte fûr come so no vès nuje da dî. Le prime vôlte ch'o lu ai rimarcât, il nuje al ere il Niente par talian. Un gjornalist al domandave tros Km a un ciclist e chel âltri al scomençave disint: Niente... O mi imagjinavi trop ridicul ch'al podarès esi le stesse rôbe in inglês o in francês: -How many? E chel âltri: Nothing... - Combien? : -Rien -Que passa? -Nada... E op, no mi soial mitût a disi nuje ancje par furlan? Aé une espression ridicule e stupide, italiane e tipiche di chel ch'al cjacare par disi nuje ma o mi consoli disint ch'o soi une vitime dal ambient. L'omp al é ce ch'al é secont il puest indulà ch'al crès. L'insalate a crès verde e fuarte tal sorêli e plui tenare e clare sa sta te ombrene. Se po si le met tal scûr a ven sù une endivie blancje come il lat. Come me. Nuje...
Scrit dal Mario Sommarti A l'ore juste: 09:12
Etichetât: furlanadis
Nessun commento:
Iscriviti a: Commenti sul post (Atom)